Toshkentdagi “Chorsu” bozorida 8 yil avval yo‘qolib qolgan 17 yashar qiz o‘gay otasi tomonidan o‘ldirilgani aniqlandi

Sakkiz yil avval bedarak yo‘qolgan 17 yashar qizning daragi chiqdi — u qotillik qurboni bo‘lgan. Bu haqda Bosh prokuratura matbuot xizmati rahbari Hayot Shamsutdinov “Daryo”ga ma’lum qildi.
2012-yilning 9-sentabr kuni 1995-yilda tug‘ilgan zangiotalik N.G‘. “Eski Jo‘va” bozorida yo‘qolib qolgan. Qizning to‘satdan g‘oyib bo‘lishi uning ruhiy nosog‘lomligiga bog‘langan, biroq N.G‘.ni T.S. ismli fuqaro noma’lum tomonga olib ketgani haqidagi qizning yaqinlari aytgan ko‘rsatmalardan kelib chiqilib, o‘sha paytdayoq T.S.ga nisbatan Jinoyat kodeksining 137-moddasi (Odam o‘g‘irlash) bilan jinoyat ishi qo‘zg‘atilgan. Ammo o‘tkazilgan dastlabki tergov jarayonida gumondorni ayblash uchun yetarli dalillar bo‘lmagani uchun jinoyat ishi harakatdan to‘xtatilgandi.
Bosh prokuratura mas’ulining aytishicha, jinoyat ishi markaziy mahkama tomonidan nazorat tartibida o‘rganilgan, unda qotillik jinoyati alomatlari borligi e’tiboridan ishning Jinoyat kodeksi 137-moddasidan 97-moddasi (Odam o‘ldirish) 1-qismiga ko‘ra qayta malakalash to‘g‘risida qaror chiqarilgunicha Shayxontohur tuman IIBda “chang bosib yotgan”. Jinoyat ishi qayta malakalanib, tergov o‘tkazish uchun tuman IIBdan Toshkent shahar prokuraturasiga o‘tkazilganidan so‘ng qisqa vaqtda sakkiz yil avval sodir etilgan jinoyat fosh etildi. O‘ta og‘ir jinoyatni esa avval gumondor tariqasida ishga jalb etilib, biroq yetarli dalillar bo‘lmagani uchun javobgarlikka tortilmagan T.S. sodir etgan bo‘lib chiqdi.
T.S. 1984-yilda Surxondaryo viloyatida tug‘ilgan. Yollanma ustachilik bilan shug‘ullanib kelgan T.S. 2009-yilda o‘zidan qariyb 11 yosh katta, bedarak yo‘qolgan qizning onasi zangiotalik N.U. bilan shar’iy nikohdan o‘tib birga yashab kelgan. 2011-yilda yigit surxondaryolik qizga rasman uylanadi. Uning uylanishi N.U.ga yoqmaydi, rashk tufayli o‘rtada janjal kuchayishi oqibatida T.S.ning keyingi oilasi buzilib ketadi. Shunga qaramay, N.U. yigit bilan birga yashamaydi, aksincha 2012-yilning aprelida ishlash uchun Turkiyaga ketadi.
T.S. esa alam bilan qasd olishni rejalashtiradi va N.U.ning 1995-yilda tug‘ilgan qizining ruhiy nosog‘lomligidan foydalanib, uni aldov yo‘li bilan Parkent tumanidagi N.U.ga tegishli dala hovliga olib boradi. O‘sha yerda uni choyshab bilan bo‘g‘ib o‘ldirib, murdasini dala hovli yerto‘lasiga ko‘mib yuboradi.
T.S.ning ko‘rsatmalariga asosan voqea joyida tekshirish tergov harakatlari o‘tkazilganda u ko‘rsatgan manzildan inson suyaklari topilgan.
T.S. qamoqqa olingan va jinoiy ish yuzasidan tergov harakatlari olib borilmoqda.
 Xorazmlik ayol 61 yoshli o‘gay otasini o‘ldirdi